Gandia adjudica la redacció del projecte de rehabilitació de 139 habitatges i l'entorn urbà  del carrer Safor
26 novembre 2024

## Gandia adjudica la redacció del projecte de rehabilitació de 139 habitatges i l'entorn urbà del carrer Safor26 novembre 2024Última actualització: 26 novembre 2024

![](../gestion/img/9b076c8f625092d569e5edd2f9e6cde3710f5b80a4835d9292f44fca052f7356.jpg)  
  

Gandia ha adjudicat a l'empresa Miragall Romaguera la redacció del projecte per dur a terme la intervenció al carrer Safor.  
Aquesta línia d'actuació s'emmarca dins del Pla de Vivenda sota el paraigua de l'estratègia Avant Gandia dissenyada pel govern municipal.

Així ho han anunciat aquest matí en roda de premsa el regidor delegat de Vivenda, **Salvador Gregori**, i la coordinadora general d'Urbanisme, **Maite Alonso**, qui han comparegut acompanyats per **Fermí Romaguera** i **Jordi Miragall** de l'estudi d'Arquitectura Miragall Romaguera, adjudicataria a redacció.

Tal com ha explicat Alonso, l'empresa haurà de finalitzar la redacció del projecte a mitjans de desembre, per la qual cosa la licitació de les obres es podria dur a terme entre els mesos de gener i febrer de 2025. "L'actuació s'integra dins del programa de rehabilitació de barris gràcies als Fons Next Generation que financen el 90% de la intervenció", ha destacat.

Miragall s'ha mostrat il·lusionat pel projecte. “_És una obra d'una certa complexitat amb un alt component social. El Programa Barris dels Fons Next Generation actua en habitatges més vulnerables i en zones sensibles i ajuda a millorar la ciutat en el seu conjunt_”.

Per la seua part, Romaguera ha destacat l'ambició d'aquestes subvencions, ja que suposen un 90% d'ajuda de la intervenció total i que, a grans trets, l'actuació permetrà reduir el consum energètic dels habitatges en un 65%. “_Són habitatges que en moltes ocasions estan deteriorats per falta de manteniment, per tant, l'actuació tindrà diversos fronts renovant els sostres, aïllant la façana i substituint les fonts de generació d'aigua calenta per aerotèrmia_”. A més, es podrà reforçar l'estructura de l'edifici, millorar l'entorn urbà de la zona amb una inversió de més de 130.000 euros, i solucionar els problemes de filtracions que existeixen actualment.

Durant la roda de premsa s'ha explicat que cada habitatge rebrà una ajuda d'uns 24.000 euros, pel que el total de la intervenció ascendirà a 3,4 milions d'euros per millorar un total de 139 habitatges.

L'edil delegat d'Habitatge ha explicat que a Gandia s'estan executant dos grans plans de rehabilitació. El primer és el Pla de Barris, que actuarà al carrer Safor, Ferroviaris i al carrer Benicanena. En total es realitzarà una intervenció sobre 353 habitatges que milloraran l'eficiència energètica i l'entorn de les zones afectades, gràcies a un pressupost que ronda els 10 milions d'euros.  
Pel que fa a l'ARRUR, Gregori ha recordat que el de Corea ja està pràcticament acabat, mentre que el de Beniopa-Elíptica està en marxa. Aquestes dues grans intervencions, juntament amb la del barri del Raval, suposen la intervenció en prop de 600 habitatges gràcies a un pressupost que també ronda els 10 milions d'euros.

  
“_Entre el Pla de Barris i els ARRUR, intervindrem en prop de 1.000 habitatges que es trobaven en mal estat_”, ha declarat Gregori, qui ha insistit que aquestes ajudes no es comptabilitzen a l'IRPF, per la qual cosa “_tot són avantatges_”.